PATVIRTINTA

Klaipėdos Hermano Zudermano gimnazijos direktoriaus 2022 m. rugsėjo 20 d. įsakymu Nr. VI-150

**KLAIPĖDOS HERMANO ZUDERMANO GIMNAZIJOS DARBUOTOJŲ VEIKSMŲ MOKINIUI SUSIRGUS AR PATYRUS TRAUMĄ ĮSTAIGOJE IR TEISĖTŲ MOKINIO ATSTOVŲ INFORMAVIMO APIE GIMNAZIJOJE PATIRTĄ TRAUMĄ AR SVEIKATOS SUTRIKDYMĄ TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos Hermano Zudermano gimnazijos (toliau – Gimnazija) darbuotojų veiksmų mokiniui susirgus ar patyrus traumą Gimnazijoje ir teisėtų mokinio atstovų informavimo apie Gimnazijoje patirtą traumą ar ūmų sveikatos sutrikdymą tvarkos aprašas (toliau – Aprašas) parengtas vadovaujantis Lietuvos higienos norma HN 21:2011 ,,Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773.
2. Aprašas reglamentuoja darbuotojų veiksmus mokiniui susirgus ar patyrus traumą Gimnazijoje ir teisėtų mokinio atstovų informavimą apie Gimnazijoje patirtą traumą ar ūmų sveikatos sutrikdymą.

**II SKYRIUS**

**DARBUOTOJŲ VEIKSMŲ MOKINIUI SUSIRGUS AR PATYRUS TRAUMĄ GIMNAZIJOJE IR TEISĖTŲ MOKINIO ATSTOVŲ INFORMAVIMO APIE GIMNAZIJOJE PATIRTĄ TRAUMĄ AR ŪMŲ SVEIKATOS SUTRIKDYMĄ ORGANIZAVIMAS**

1. Mokiniui susirgus Gimnazijoje:
   1. klasės vadovas ar kitas pedagogas nedelsdamas apie mokinio sveikatos būklę informuoja vaiko tėvus (globėjus) bei Gimnazijoje esantį visuomenės sveikatos specialistą (toliau Sveikatos specialistas);
   2. Sveikatos specialistas įvertina, kur mokinys turi laukti tėvų (globėjų): klasėje ar Sveikatos specialisto kabinete;
   3. jei kyla įtarimų, kad mokinys serga užkrečiamąja liga, jis atskiriamas nuo kitų vaikų ir stebimas, iki kol atvyks teisėtas mokinio atstovas;
   4. įvykus nelaimingam atsitikimui (traumos atveju) skubiai kviečiamas Sveikatos specialistas;
   5. esant būtinumui, klasės vadovas, pedagogas ar Sveikatos specialistas nedelsiant kviečia greitąją medicinos pagalbą telefonu 112 arba 033.
2. Susirgimų užkrečiamosiomis ligomis atveju klasėse atliekamas valymas ir dezinfekavimas pagal higienos reikalavimus.
3. Mokinį pasiimti iš Gimnazijos būtina:
   1. kai mokiniui nustatomi ūmių užkrečiamųjų ligų požymiai (karščiuoja, skundžiasi skausmu, viduriuoja, vemia, ūmiai kosi, yra pūlingų išskyrų iš nosies, įvairių traumų atvejais);
   2. mokinio liga riboja jo dalyvavimą grupės veikloje;
   3. mokinio būklė reikalauja didesnės darbuotojų kompetencijos ir dėmesio, negu jie gali suteikti, nepažeisdami kitų mokinių interesų;
   4. mokinio liga kelia pavojų kitų mokinių ir darbuotojų sveikatai.
4. Po ligos mokinys gali būti priimtas į Gimnaziją tik tėvams (globėjams) pateikus gydytojo pažymą (F 094/a).
5. Nustačius užkrečiamųjų ligų (vėjaraupių, tymų, skarlatinos ir kt.) atvejus Gimnazijoje, Sveikatos specialistas privalo:
   1. informuoti tos klasės, kurioje nustatytas minėtų ligų atvejis, mokinių tėvus (globėjus);
   2. registruoti ligos atvejus Užkrečiamųjų ligų žurnale.

**III SKYRIUS**

**BAIGIAMOSIOS NUOSTATOS**

1. Gimnazijos Sveikatos specialistas ir pedagogai yra atsakingi už veiksmų mokiniui susirgus ar patyrus traumą Gimnazijoje bei tėvų (globėjų) informavimo apie Gimnazijoje patirtą traumą ar ūmų sveikatos sutrikdymą organizavimą ir vykdymą.
2. Tvarkos vykdymo kontrolę vykdo Gimnazijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_